b'\n_START_ARTICLE_\nHat\xc5\xa1apuri\n_START_PARAGRAPH_\nHat\xc5\xa1apuri on georgialainen juustot\xc3\xa4ytteinen piiras._NEWLINE_Hat\xc5\xa1apurin alkuper\xc3\xa4st\xc3\xa4 ei ole varmuutta. Yhden teorian mukaan se on kehittynyt roomalaisten sotilaiden mukanaan tuomasta pizzan edelt\xc3\xa4j\xc3\xa4st\xc3\xa4. Euroopassa ei viel\xc3\xa4 tuohon aikaan ollut tomaatteja, joten pizzan alkumuoto on saattanut koostua leiv\xc3\xa4st\xc3\xa4 ja juustosta hieman hat\xc5\xa1apurin tapaan. Vuonna 2009 j\xc3\xa4rjestetyn kyselyn mukaan 88\xc2\xa0% georgialaisista pit\xc3\xa4\xc3\xa4 hat\xc5\xa1apuria pizzaa parempana._NEWLINE_Georgian eri alueilla valmistetaan eri tyylisi\xc3\xa4 hat\xc5\xa1apureja. Esimerkiksi imeretil\xc3\xa4ist\xc3\xa4 hat\xc5\xa1apuria kutsutaan nimell\xc3\xa4 Imeruli, svanetialaista kubdari ja samegrelolaista Megruli. Valmistettaessa k\xc3\xa4ytett\xc3\xa4v\xc3\xa4t raaka-aineet vaihtelevat hieman tyylist\xc3\xa4 riippuen. Hat\xc5\xa1apurin p\xc3\xa4\xc3\xa4raaka-aineet ovat jauhot, juusto, voi, kananamuna, maito ja hiiva. Taikina on jogurtti- tai hapankermapohjainen. T\xc3\xa4ytteeseen k\xc3\xa4ytet\xc3\xa4\xc3\xa4n suolajuustoja, kananmunia ja voita. Piiras on perinteisesti paistettu valurautaisella paistinpannulla.'